Ses vragmotors in Mpumalanga gebrandDie vragmotors wat in Arnot aan die brand gesteek is. Foto: Twitter Die polisie in Mpumalanga ondersoek drie voorvalle Maandagaand waartydens ses vragmotors aan die brand gesteek is. Die voorvalle het in Hendrina, Arnot en Kriel plaasgevind. Volgens brig. Leonard Hlathi, polisiewoordvoerder, is een vragmotor in Hendrina aan die brand gesteek. Die vragmotorbestuurder het geslaap en het wakker geskrik toe ŉ venster gebreek is. “Die bestuurder beweer ŉ man het hom beveel om uit die vragmotor te klim. Die bestuurder het toe nog sewe mans gesien. Die verdagte wat die vragmotorbestuurder aanvanklik beveel het om uit die vragmotor te klim het toe glo vuurhoutjies gevat en komberse in die vragmotor aan die brand gesteek.” Die agt verdagtes het hierna in ŉ wit Toyota Corolla van die toneel gevlug. In Arnot is vier vragmotors aan die brand gesteek. Volgens Hlathi hou dit vermoedelik verband met ŉ staking. Die vragmotorbestuurders is glo geteiken omdat hulle nie aan die staking deelneem nie. Die vragmotors het glo in ŉ ry gestaan om steenkool by die Arnot-kragstasie af te lewer. Nog ŉ vragmotor is ook in Kriel aan die brand gesteek. Hlathi het gesê die skade wat tydens die drie voorvalle aangerig is, beloop sowat R5 miljoen. Niemand is al in hegtenis geneem nie. “Die polisie ondersoek sake van kwaadwillige saakbeskadiging.” Enigiemand met inligting oor die voorvalle word versoek om Stop Misdaad te kontak by 08600 10111.